જેમ્સ સાથે એ ચર્ચમાં ગયો અને નાછૂટકે પ્રેયરમાં જોડાયો હતો ત્યારે ક્ષણાર્ધ માટે સપનાના દૃષ્યો ધોળા દિવસે ખુલ્લી આંખે દેખાઈ ગયા હતા. પણ એ વખતે બિહામણું વાતાવરણ તેને કંઈક નોંખું, થોડુંક સૌમ્ય લાગ્યું હતું. કદાચ ત્યારે એ મધર મેરીની પ્રાર્થના કરી રહ્યો હતો એટલે? આજે સાંજે પત્રકાર પરિષદમાં પણ એ જ્યારે માના સાદ વિશે કહી રહ્યો હતો ત્યારે એકાદ સેકન્ડ માટે સપનાનો ઝબકારો તેની આંખો સમક્ષ થઈ ગયો હતો. પંડિતજીએ કહ્યું હતું કે તારું અજાગૃત મન જ તને કંઈક સંકેત આપશે, પણ એ સંકેત કઈ રીતે ઓળખાશે?